ส่วนที่ 1

  -----------------------------------------------------------------------
  ข้อมูลสรุป

  -----------------------------------------------------------------------

ส่วนที่ 1

ข้อมูลสรุป (Executive Summary)

บริษัท โกลเบล็ก โฮลดิ้ง แมนเนจเม้นท์ จำกัด (มหาชน) (“บริษัท”) จดทะเบียนจัดตั้งขึ้นเมื่อวันที่
9 พฤษภาคม 2546 โดยมีวัตถุประสงค์หลักเพื่อดำเนินธุรกิจโดยการถือหุ้นในบริษัทอื่น (Holding
Company) ในปัจจุบันบริษัทได้เข้าถือหุ้นในสัดส่วนร้อยละ 100 ในบริษัทหลักทรัพย์ โกลเบล็ก
จำกัด, บริษัท โกลเบล็ก แอ็ดไวเซอรี่ จำกัด และ บริษัท เอเซีย อิควิตี้ เวนเจอร์ จำกัด
ลักษณะธุรกิจหลักของกลุ่มบริษัท แบ่งออกได้ดังนี้

  1 . บริษัทหลักทรัพย์ โกลเบล็ก จำกัด (บริษัทหลักทรัพย์ฯ)
  เป็นบริษัทแกนเริ่มเปิดดำเนินการเมื่อวันที่ 27 กันยายน 2545
  ได้รับใบอนุญาตจากกระทรวงการคลังให้ประกอบธุรกิจหลักทรัพย์ 4
  ประเภทจากกระทรวงการคลัง ได้แก่ ธุรกิจนายหน้าซื้อขายหลักทรัพย์ ธุรกิจค้าหลักทรัพย์
  ธุรกิจจัดจำหน่ายหลักทรัพย์ และธุรกิจที่ปรึกษาการลงทุน
  บริษัทหลักทรัพย์ฯได้เป็นสมาชิกตลาดหลักทรัพย์แห่งประเทศไทย หมายเลข 25 และในปี 2551
  บริษัทหลักทรัพย์ฯ ได้รับใบอนุญาตประกอบธุรกิจสัญญาซื้อขายล่วงหน้า
  และใบอนุญาตประกอบธุรกิจการจัดการกองทุนส่วนบุคคล โดยในปี 2549 ปี 2550 และปี 2551
  บริษัทหลักทรัพย์ฯมีส่วนแบ่งตลาดของมูลค่าซื้อขายหลักทรัพย์ ร้อยละ 1.64 ร้อยละ 1.35
  และร้อยละ 1.40 ตามลำดับ และมีส่วนแบ่งตลาดมูลค่าซื้อขายสัญญาล่วงหน้า ในปี 2551 ร้อยละ
  0.27 ปัจจุบัน มีทุนจดทะเบียน และทุนชำระแล้ว 350 ล้านบาท

  2. บริษัท โกลเบล็ก แอ็ดไวเซอรี่ จำกัด (บริษัทที่ปรึกษาฯ) ได้จัดตั้งขึ้นเมื่อวันที่ 13 พฤษภาคม
  2546 เพื่อดำเนินธุรกิจที่ปรึกษาทางการเงิน
  และได้ยื่นขออนุญาตจากสำนักงานคณะกรรมการกำกับหลักทรัพย์และตลาดหลักทรัพย์
  ให้ประกอบธุรกิจที่ปรึกษาทางการเงิน โดยเริ่มประกอบการในไตรมาส 2 ของปี 2547

  ในเดือนมีนาคม 2548 ที่ประชุมสามัญผู้ถือหุ้นบริษัท โกลเบล็ก แอ็ดไวเซอรี่ จำกัด ครั้งที่
  1/2548 ได้มีมติเพิ่มทุนจดทะเบียนจาก 10 ล้านบาท เป็น 20 ล้านบาท มูลค่าที่ตราไว้หุ้นละ 10
  บาท และในเดือน พฤศจิกายน 2550 ที่ประชุมวิสามัญผู้ถือหุ้นบริษัท โกลเบล็ก แอ็ดไวเซอรี่
  จำกัด ครั้งที่ 1/2550 ได้มีมติเพิ่มทุนจดทะเบียนจาก 20 ล้านบาท เป็น 30 ล้านบาท
  มูลค่าที่ตราไว้หุ้นละ 10 บาทการเพิ่มทุนในครั้งนี้เพื่อเป็นการเพิ่มสภาพคล่องของบริษัท โกลเบล็ก
  แอ็ดไวเซอรี่ จำกัด โดยในปัจจุบันบริษัทมีทุนจดทะเบียนและทุนชำระแล้วทั้งสิ้น 30 ล้านบาท

  บริษัทที่ปรึกษาฯได้เน้นให้บริการเป็นที่ปรึกษาด้านการเงินในด้านต่าง ๆ
  ซึ่งประกอบด้วยการเป็นที่ปรึกษาทางการเงินในการนำบริษัทเข้าจดทะเบียนในตลาดหลักทรัพย์แห่งประเทศไทย
  (SET) และ ตลาดเอ็มเอไอ (MAI) (Market for Alternative Investment)
  การเป็นที่ปรึกษาทางการเงินในการระดมทุนโดยการออกตราสารทางการเงินประเภทต่าง ๆ
  เช่น หุ้นสามัญ การทำ Public offering (PO) การทำ Private Placement (PP)
  การออกหุ้นกู้ การออกใบสำคัญแสดงสิทธิ์ การออกตราสารทางการเงินหรือเครื่องมือทางการเงิน
  (Financial Instruments) อื่น ๆ ที่ ทางการอนุญาต
  การให้บริการเป็นที่ปรึกษาทางการเงินในการซื้อขายหรือควบกิจการ (Merger &
  Acquisition) และการประเมินมูลค่าของกิจการ

  3. บริษัท เอเซีย อิควิตี้ เวนเจอร์ จำกัด ได้จัดตั้งขึ้นในวันที่ 15 มิถุนายน 2549
  ด้วยทุนจดทะเบียน 20 ล้านบาท เพื่อดำเนินธุรกิจในการลงทุน ร่วมลงทุนในบริษัทอื่น
  ที่ไม่เกี่ยวข้องกับธุรกิจการเงิน ในลักษณะเงินร่วมลงทุน (Venture Capital Fund)
  เพื่อเป็นการจัดโครงสร้างการลงทุนของบริษัทให้ชัดเจนแยกต่างหากจากธุรกิจหลักทรัพย์
  และธุรกิจการเงิน โดยมุ่งเน้นการลงทุนในกิจการธุรกิจขนาดกลางและขนาดย่อม (SMEs)
  ที่ภาครัฐมีนโยบายส่งเสริมสนับสนุน เป็นธุรกิจที่เป็นประโยชน์ต่อระบบเศรษฐกิจของประเทศ
  และมีศักยภาพที่จะเข้าเป็นบริษัทจดทะเบียนในตลาดหลักทรัพย์

ณ วันที่ 31 ธันวาคม 2551 บริษัทและบริษัทย่อยมีสินทรัพย์รวม 1,273.12 ล้านบาท หนี้สินรวม
134.08 ล้านบาท และส่วนของผู้ถือหุ้นรวม 1,273.12 ล้านบาท
สำหรับผลการดำเนินงานสำหรับปีสิ้นสุดวันที่ 31 ธันวาคม 2551 มีรายได้รวม 256.22 ล้านบาท
และขาดทุนสุทธิ 120 ล้านบาท โดยมาจากรายได้ค่านายหน้าซื้อขายหลักทรัพย์ร้อยละ 98.40
รายได้ดอกเบี้ยและเงินปันผลร้อยละ 8.14 และดอกเบี้ยเงินให้กู้ยืมเพื่อซื้อหลักทรัพย์ร้อยละ 17.76

ทางด้านบริษัทหลักทรัพย์ฯ
ซึ่งเป็นบริษัทแกนมีแผนงานที่จะรับเจ้าหน้าที่การตลาดเพิ่มเติมและทำการอบรมเพื่อทดแทนเจ้าหน้าที่ที่ลาออก
โดยจะขยายฐานลูกค้าสถาบันและลูกค้ารายใหม่
นอกจากนี้บริษัทหลักทรัพย์ยังมีแผนที่จะพัฒนาธุรกิจใหม่ๆ เพื่อกระจายความเสี่ยงในการทำธุรกิจ
และมีแผนที่จะปรับปรุงประสิทธิภาพในการทำงาน เพื่อเพิ่มความพึงพอใจของลูกค้าและพนักงาน
ตลอดจนสร้างบริษัทให้เป็นองค์กรแห่งการเรียนรู้